Żona ta' Interess Xeniku u Storiku ta' Huanglong

Iż-Żona ta' Interess Xeniku u Storiku ta' Huanglong jew fil-qosor Huanglong (biċ-Ċiniż simplifikat: 黄龙; biċ-Ċiniż tradizzjonali: 黃龍; bil-Pinjin: Huánglóng; litteralment "dragun isfar") tinsab fin-naħa tan-Nofsinhar tal-katina muntanjuża ta' Minshan, 370 kilometru (230 mil) fil-Majjistral it-Tramuntana tal-belt kapitali reġjonali ta' Chengdu, iċ-Ċina. Din iż-żona hija magħrufa għall-vaski kkuluriti tat-travertina ffurmati bid-depożiti tal-kalċit, speċjalment f'Huanglonggou (Kanal tad-Dragun l-Isfar), kif ukoll għal diversità ta' ekosistemi forestali, qċaċet miksijin bil-borra, kaskati u fawwariet termali. Huanglong tospita wkoll bosta speċijiet fil-periklu ta' estinzjoni, fosthom il-panda ġganteska u x-xadina dehbija ta' Sichuan. Barra minn hekk, fiż-żona ġiet skoperta popolazzjoni kbira tal-ispeċi ta' orkidea endemika Cypripedium plectrochilum. Iż-Żona ta' Interess Xeniku u Storiku ta' Huanglong tniżżlet fil-lista tas-Siti ta' Wirt Dinji tal-UNESCO fl-1992 bis-saħħa tal-formazzjonijiet straordinarji tat-travertina, il-kaskati u l-formazzjonijiet tal-ġebla tal-ġir, kif ukoll il-vaski u l-lagi mtarrġa tat-travertina li huma kklassifikati bħala fost l-aqwa tliet eżempji fid-dinja. Deskrizzjoni Diversi avvenimenti ripetuti ta' glaċjazzjoni, l-istruttura unika tat-terren, il-formazzjoni tat-tufa, l-istratum tal-blat tal-aċidu karboniku, u l-kundizzjonijiet klimatiċi bħad-dawl tax-xemx alpin-Artiku ħolqu dan il-pajsaġġ tat-travertina famuż mad-dinja kollha. Huanglong tkopri erja ta' 700 km2 f'altitudni ta' bejn 1,700 metru u 5,588 metru. Iż-żoni xeniċi ewlenin jinkludu: il-Wied ta' Huanglong (biċ-Ċiniż: 黄龙沟); il-Fondoq ta' Danyun (biċ-Ċiniż: 丹云峽; litteralment "fondoq tas-sħab aħmar"): kanjon fond iktar minn 1,000 metru; il-borra li ddub mill-Muntanja Xuebaoding fil-qrib tinżel ġo dan il-kanjon u tipprovdi l-biċċa l-kbira tal-ilma fir-reġjun; il-Wied ta' Muni (biċ-Ċiniż: 牟尼沟); Xuebaoding (biċ-Ċiniż: 雪宝顶; litteralment "quċċata tat-teżor tal-borra") – 5,588 metru (18,333 pied); l-ogħla quċċata fil-Muntanji Min; il-Katina Muntanjuża ta' Xueshan (biċ-Ċiniż: 雪山梁; litteralment "il-katina muntanjuża tal-borra") – 4,007 metru (13,146 pied); l-ogħla punt fit-triq mill-Ajruport ta' Jiuhuang sal-Wied ta' Huanglong; il-Blata tal-Istilla Ħamra (biċ-Ċiniż: 红星岩); Sigou (biċ-Ċiniż: 四沟; litteralment "ir-raba' kanal"). Wied ta' Huanglong It-tul totali tat-travertina fil-Wied ta' Huanglong huwa ta' 3.6 kilometru u huwa maħsub li għandu għamla ta' dragun dehbi enormi jserrep qalb il-muntanji miksijin bil-borra tal-wied. Il-pajsaġġi prinċipali huma x-xtut tat-travertina, il-vaski kkuluriti u l-kaskati u l-għerien tat-travertina. Il-korp tal-ilma prinċipali jibda mit-tempju Buddist/ta' Benbo tal-qedem fil-quċċata tal-wied u jintemm fil-Vaska tal-Merħba fit-Tramuntana, b'tul ta' 2.5 kilometri u b'wisa' ta' 30–170 metru. Il-kuluri tal-ilma ta' Huanglong jinkludu sfumaturi ta' isfar, aħdar, ikħal u kannella. Sit ta' Wirt Dinji Iż-Żona ta' Interess Xeniku u Storiku ta' Huanglong ġiet iddeżinjata bħala Sit ta' Wirt Dinji tal-UNESCO fl-1992. Il-valur universali straordinarju tas-sit ġie rrikonoxxut abbażi ta' kriterju wieħed tal-għażla tal-UNESCO: il-kriterju (vii) "Post fejn iseħħu fenomeni naturali tal-għaġeb jew fejn hemm żoni ta' ġmiel naturali u ta' importanza estetika eċċezzjonali". Attrazzjonijiet Gallerija Referenzi